Det første gudshuset i Kåfjord var det såkalte "Finnekapellet" på Soleng oppført i 1722. Det var "finnenes apostel", prest og misjonær Thomas von Westen, som på en av sine reiser i Nord-Norge tok initiativ til dette. Kapellet ble først og fremst brukt av den samiske og finsktalende befolkningen i distriktet, mens de norsktalende holdt seg til hovedkirken i Lyngen. Antakelig i 1784 ble tømmerkapellet revet og benyttet til Lyngens første skolebygg. Bygdens første kirke, Kåfjord kirke ble vigslet 19. juni 1949 av biskop Wollert Krohn-Hansen.